Oznámenie Komisie Rade v súlade s článkom 19 ods. 1 smernice Rady 2003/96/ES (odstupňované sadzby zdaňovania benzínu distribuovaného zo špeciálne vybavených čerpacích staníc) /* KOM/2007/0307 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 7.6.2007 KOM(2007) 307 v konečnom znení OZNÁMENIE KOMISIE RADE v súlade s článkom 19 ods. 1 smernice Rady 2003/96/ES (odstupňované sadzby zdaňovania benzínu distribuovaného zo špeciálne vybavených čerpacích staníc) 1. Úvod Rada môže po jednomyseľnom schválení návrhu predloženého Komisiou povoliť ktorémukoľvek členskému štátu (ktorý o to požiadal), v súlade s článkom 19 ods. 1 smernice Rady č. 2003/96/ES[1] o reštrukturalizácii právneho rámca Spoločenstva pre zdaňovanie energetických výrobkov a elektriny (ďalej len „smernica o dani z energie“ alebo „smernica“) okrem ustanovení uvedených v smernici, najmä v jej článkoch 5, 15 a 17, aby na základe osobitných politických dôvodov zaviedol ďalšie oslobodenia od dane alebo daňové úľavy. Komisia preskúma danú žiadosť. Následne buď predloží Rade návrh, alebo informuje Radu o dôvodoch, pre ktoré nenavrhla povoliť také opatrenie. Dánsko predložilo v širšom rámci preskúmania odchýlok v smernici o dani z energie, ktorých platnosť uplynie koncom roka 2006, žiadosť o povolenie uplatňovať od roku 2007 počas dvojročného obdobia odstupňovanú spotrebnú daň na benzín distribuovaný čerpacími stanicami vybavenými systémom spätného odvádzania benzínových výparov a na benzín z ostatných čerpacích staníc za predpokladu, že odstupňované sadzby sú v súlade s povinnosťami ustanovenými v smernici, a to najmä s minimálnymi sadzbami spotrebnej dane. Tento list bol zaevidovaný Generálnym riaditeľstvom pre dane a colnú úniu[2]. Účelom tohto oznámenia je informovať Radu o dôvodoch, pre ktoré Komisia nenavrhuje udeliť požadované povolenie. 2. Zhrnutie žiadosti Dánsko by chcelo uplatňovať odstupňované sadzby spotrebnej dane na benzín distribuovaný všetkými čerpacími stanicami vybavenými systémom spätného odvádzania benzínových výparov a na benzín z ostatných čerpacích staníc pri dodržaní povinností ustanovených v smernici, a to najmä minimálnej sadzby spotrebnej dane. Účelom tohto opatrenia je pokračovať v stimulovaní čerpacích staníc, aby zaviedli systém spätného odvádzania benzínových výparov, ktorý obmedzuje rozšírenie prchavých organických zložiek do ovzdušia, s následným pozitívnym prínosom pre životné prostredie. V žiadosti sa uvádza dátum ukončenia uplatňovania odchýlky k 31. decembru 2008. 3. Súvislosti žiadosti Odchýlka udelená Dánsku sa datuje do roku 1995[3] a jej platnosť bola naposledy predĺžená v roku 2001[4]. V roku 2003 bola s predpokladaným vypršaním platnosti ku koncu roka 2006 začlenená do smernice o dani z energie. Komisia vo svojom oznámení z júna 2006 s názvom Preskúmanie odchýlok v prílohách II a III smernice Rady 2003/96/ES, ktoré stratia účinnosť do konca roka 2006 (ďalej len „oznámenie z júna 2006“)[5] uviedla, že opatrenie mohlo napomôcť podporu prvého zavádzania špeciálneho vybavenia, ale je logické, že by odchýlka mala byť po určitom čase postupne zrušená. Komisia vyjadrila názor, že od roku 2007 by sa táto odchýlka nemala viac obnoviť. Hoci Komisia nenavrhla obnovenie žiadnej z odchýlok uvedených v prílohách II a III k danej smernici, uviedla, že členské štáty môžu predložiť žiadosť v súlade s článkom 19 smernice v prípade, ak usudzujú, že odchýlka je z osobitných politických dôvodov naďalej potrebná. 4. Hodnotenie zo strany Komisie Komisia sa domnieva, že kontrola emisií prchavých organických zlúčenín (POZ) do ovzdušia pri čerpaní paliva do vozidiel predstavuje vo všeobecnosti užitočné opatrenie prospešné pre životné prostredie. Bolo to aj nedávno potvrdené prostredníctvom cieľov ustanovených smernicou 2001/81/ES[6]. Komisia navyše v rámci nového legislatívneho návrhu o kvalite benzínu a nafty a opäť ako opatrenie na ochranu životného prostredia ukázala vôľu predložiť v blízkej budúcnosti iný návrh so zámerom zabezpečiť, aby sa na spätné odvádzanie benzínových výparov podujala celá EÚ[7]. Z uvedených dôvodov bola Dánsku priznaná odchýlka prvýkrát v roku 1995, pričom jej platnosť bola odvtedy predĺžená, naposledy s predpokladaným vypršaním v roku 2006 (por. vyššie). V súlade s poskytnutými informáciami od zavedenia danej schémy nainštalovalo špeciálne vybavenie 1802 čerpacích staníc z celkového počtu 1843, čo predstavuje 97 %. Pozitívny účinok opatrenia nebol počas 11 rokov uplatňovania odstupňovanej sadzby rovnomerný. Tento účinok sa počas posledných šiestich rokov znižoval, keď len 180 staníc nainštalovalo daný systém a 41 zostalo bez tohto vybavenia. Počas roka 2006 len 15 staníc nainštalovalo toto vybavenie, v porovnaní so 437 v roku 1996. Zdalo by sa teda, že dosah odchýlky sa takmer vyčerpal. Dané opatrenie sa po zohľadnení konkrétnej súčasnej situácie v Dánsku, tak ako je vyššie popísaná, už nezdá primerané svojmu cieľu, ktorý zostal nezmenený. Pokiaľ ide o už vybavené čerpacie stanice, investičné náklady boli vzhľadom k času, ktorý uplynul od pôvodného udelenia odchýlky, už vo väčšine prípadov amortizované. Opatrenie, ktoré Dánsko požaduje, teda uplatňovať nižšiu ako štandardnú vnútroštátnu sadzbu spotrebnej dane na benzín distribuovaný čerpacími stanicami vybavenými systémom spätného odvádzania benzínových výparov, by preto mohlo znamenať neoprávnenú výhodu pre veľký počet dnes už vybavených staníc. V tomto zmysle opatrenie nie je naďalej odôvodniteľné vyššie uvedeným cieľom. Z predložených úvah dostatočne vyplýva, že opatrenie je disproporčné, keďže rozsah predmetného cieľa sa v súčasnosti zameriava na vybavenie malého počtu zostávajúcich staníc (41), t. j. spočíva v zachovaní zodpovedajúceho stimulu pre tieto stanice. 5. ZÁVER Komisia síce uznáva náležitosť environmentálneho odôvodnenia kontrol emisií POZ vznikajúcich pri čerpaní paliva do vozidiel[8], no zároveň usudzuje, že argumenty predložené Dánskom už nepreukazujú potrebu zachovať odchýlku od pravidiel Spoločenstva v oblasti harmonizácie spotrebných daní ustanovených v smernici 2003/96/ES. Ak sa Dánsko domnieva, že je potrebná ďalšia podpora zameraná na vybavenie čerpacích staníc a za predpokladu, že je vo všetkých aspektoch v súlade s právom Spoločenstva[9], môže siahnuť k prostriedkom, ktoré by boli primeranejšie tak povahou, ako aj pôsobnosťou, a nevyžadovali by anomálne oslobodenie od harmonizovaných daní. Komisia na základe uvedeného nenavrhuje udeliť požadované povolenie . [1] Smernica Rady 2003/96/ES z 27. októbra 2003 o reštrukturalizácii právneho rámca Spoločenstva pre zdaňovanie energetických výrobkov a elektriny (Ú. v. EÚ L 283, 31.10.2003, s. 51); smernica naposledy zmenená a doplnená smernicou č. 2004/74/ES a smernicou č. 2004/75/ES (Ú. v. EÚ L 157, 30.4.2004, s. 87 a s. 100). [2] List bol zaevidovaný 13. novembra 2006. [3] Rozhodnutie Rady 95/585/ES z 22. decembra 1995. [4] Rozhodnutie Rady 2001/224/ES z 12. marca 2001o znížených sadzbách spotrebnej dane a oslobodení od takých daní z určitých minerálnych olejov použitých na zvláštne účely (Ú. v. ES L 84, 23.3.2001, s. 23). [5] KOM(2006) 342 z 30. júna 2006 Preskúmanie odchýlok v prílohách II a III k smernici Rady 2003/96/ES, ktoré stratia účinnosť do konca roka 2006 . [6] Smernica 2001/81/ES z 23. októbra 2001 o národných emisných stropoch pre určité látky znečisťujúce ovzdušie (Ú. v. ES L 309, s. 22). [7] Porovnaj KOM(2007)18 final/2, na str. 8. [8] Por. s prvým odsekom hodnotenia Komisie a s tam uvedenými odkazmi. [9] Vrátane pravidiel o štátnej pomoci.